b'\n_START_ARTICLE_\nAnnikki Suviranta\n_START_PARAGRAPH_\nAlma Annikki Suviranta (o.s. Elosuo; 4. marraskuuta 1923 Urjala \xe2\x80\x93 22. lokakuuta 1999 Helsinki) oli sosiaali- ja terveysministeri\xc3\xb6n osastop\xc3\xa4\xc3\xa4llikk\xc3\xb6 ja kodin taloustieteen dosentti._NEWLINE_Suvirannan vanhemmat olivat puusepp\xc3\xa4mestari Kalle Nestori Elosuo ja Naimi Elina Salonen. H\xc3\xa4n suoritti ty\xc3\xb6n ohella alemman oikeustutkinnon ja valtiotieteen tutkinnon ja v\xc3\xa4itteli valtiotieteen tohtoriksi Helsingin yliopistossa 1967. Suvirannan v\xc3\xa4it\xc3\xb6sty\xc3\xb6n kohteena oli nuorten perheiden asuminen, asumisen kysymykset olivat tulleet h\xc3\xa4nelle tutuksi h\xc3\xa4nen toimiessaan Hakan ja Aravan palveluksessa. Seuraavana vuonna Suviranta nimitettiin sosiaaliministeri\xc3\xb6n sosiaalipoliittisen tutkimusosaston p\xc3\xa4\xc3\xa4llik\xc3\xb6ksi, ensimm\xc3\xa4isen\xc3\xa4 naisena ministeri\xc3\xb6ss\xc3\xa4 vastaavaan p\xc3\xa4\xc3\xa4llikk\xc3\xb6virkaan, h\xc3\xa4nen ty\xc3\xb6skennelty\xc3\xa4\xc3\xa4n siell\xc3\xa4 jo kuusi vuotta. Osastolla tehtiin Suvirannan johdolla tutkimuksia laaja-alaisesti, kansainv\xc3\xa4list\xc3\xa4 huomiota sai muun muassa palkattoman kotity\xc3\xb6n arvoa koskenut tutkimushanke. Toisaalta esimerkiksi h\xc3\xa4nen naisten ansioty\xc3\xb6t\xc3\xa4, p\xc3\xa4iv\xc3\xa4hoitoa ja koululaisten iltap\xc3\xa4iv\xc3\xa4hoitoa koskeneita tutkimuksiaan voi pit\xc3\xa4\xc3\xa4 edelleen ajankohtaisina. Suviranta toimi Pohjoismaisen sosiaalitilastokomitean j\xc3\xa4senen\xc3\xa4 ja puheenjohtajana, samoin kuin useiden vuosien ajan Yhdistyneiden kansakuntien sosiaalitutkimuksen kirjeenvaihtajaverkostossa._NEWLINE_WSOY julkaisi 1967 Suvirannan teoksen Perheenem\xc3\xa4nn\xc3\xa4n ansioty\xc3\xb6n kannattavuus ja motivointi. Sosiaaliministeri\xc3\xb6 julkaisi samana vuonna h\xc3\xa4nen suomenkielisen v\xc3\xa4it\xc3\xb6skirjansa Nuorten perheiden asumistaso, samoin kuin muita Suvirannan my\xc3\xb6hempien tutkimusten raportteja._NEWLINE_Suvirannan puoliso vuodesta 1953 oli korkeimman hallinto-oikeuden presidentti Antti Suviranta (1923\xe2\x80\x932008).'